《送钱进思粹吴郡》
宋代·李洪

繁雄茂苑侔汉辅，森戟凝香古佳处。
鹓鹭行除半刺贤，万井提封赖摩拊。
公家名德世有人，伯仲于今见伊吕。
妙龄籍甚驰日边，粉闱握兰将振羽。
故为补外便亲养，知已家庭真内举。
画鹢鸣饶催去程，垂虹松江对烟雨。
西北高楼插暮霞，荷芰池光破炎暑。
平分风月助诗兴，一诺无事留公府。
却寻馆娃歌舞地，麋鹿台荒尽禾黍。
剑池古色湛寒泉，响屧采香迷岛屿。
仙鬼遗踪杳茫昧，临赋馀情时访古。
治中别驾称展骥，末俗媕娿讥越俎。
简书狱市抵胡粤，末界马牛视齐楚。
欲了官事儿辈痴，钳柅吏欺租赋簿。
退食萧然绝点埃，亦有佳客酬谈麈。
想席未暖诏已颁，稳上丹墀看布武。
故人贫病寄江湖，一衲蒙头参马祖。
时凭尺素问沉绵，临别索诗愧吴语。

作者简介：[约公元一一六九年前后在世]字不详，本扬州人，后寓居海盐，李正民之子。生卒年均不详，约宋孝宗乾道中前后在世。工诗。历知温州、藤州。其馀事迹均不详。洪著有文集二十卷，今仅存芸庵类稿六卷，《四库总目》不及十之三四。其诗时露警秀，七律尤工。